KJENT KULTURPERSONLIGHET: Odd Børretzen døde natt til lørdag, melder forlaget hans. Foto: JOHN ANDRESEN

Odd Børretzen er død

(VG Nett) Forfatteren, artisten og illustratøren Odd Børretzen døde natt til lørdag etter en måneds sykeleie.

Maria Mikkelsen

Øyvind Gustavsen

Jorid Nordmelan

Oppdatert 3. november 2012

Artikkelen er over syv år gammel

Det melder Juritzen forlag lørdag morgen.

- Vi fikk melding fra familien på morgenkvisten i dag om at Børretzen døde omtrent klokken 3 i natt, sier informasjonssjef i Juritzen forlag, Stig Arnesen, til VG Nett.

Den folkekjære kulturpersonligheten døde etter en måneds sykeleie. I oktober ble han lagt inn på sykehus med en kraftig lungebetennelse.

- Vi husker far som en snill og trygg pappa, sier hans sønn Ole Jacob Børretzen til NTB.

PROTOKOLL: Send din siste hilsen til Odd Børretzen

- En sterk stemme

Juritzen forlag ga nylig ut Børretzens siste bok «Helt all right». Boken er en samling av hans beste tekster.

- I arbeidet med boka møtte jeg et klart sinn og en skaper som var full av ideer helt til det siste. Dessverre hadde han en kropp som mot slutten ikke lystret hans arbeidsglede, sier forlagssjef Arve Juritzen til VG Nett.

BILDESPESIAL: Se Odd Børretzens liv i bilder

Børretzen, som ville fylt 86 år 21. november, deltok på en boklanseringsturné inntil han ble lagt inn på sykehus.

- Det er en sterk stemme som har gått bort, sier Juritzen.

I SORG: Venn og samarbeidspartner Lars Martin Myhre (t.v) hadde kontakt med Børretzen helt til de siste. Her er de fotografert i forbindelse med en utgivelse i 2008. Foto: FRODE HANSEN/VG



- Veldig trist

Børretzen har i over 50 år laget kåseri og sketsjer i NRK, gitt ut over 30 bøker og over 20 plater.

Jazzartisten Lars Martin Myhre samarbeidet med Odd Børretzen i over 30 år, og de to gav ut seks plater sammen.

- Dette er selvfølgelig veldig trist. Odd rakk å leve et usedvanlig rikt liv og han rakk å utrette fantastisk mye fint, sier Myhre.

Utgivelsen «Noen ganger er det all right» fra 1995 solgte over 150.000 eksemplarer og ble årets hit under Spellemannsprisen i 1996.

- Vi snakket på telefonen bare for noen dager siden, og hadde mye kontakt helt fram til det siste, sier Myhre.

- Et flott menneske

Odd Børretzen ble født i Hjelmeland kommune i Rogaland, men flyttet til Oslo som treåring.

De siste årene har Børretzen bodd i Holmestrand, en kommune med i overkant av 10.000 innbyggere. Ordfører Alf Johan Svele vil huske ham som en fargeklatt i bymiljøet.

- Han er et flott menneske, og ble på kort tid en viktig del av bybildet her i Holmestrand. Han ruslet rundt med stokken sin og var et kjært og hyggelig syn for alle, sier Svele til VG Nett.

Debuterte i 1959

Børretzen debuterte som forfatter i 1959 med den selvillustrerte barneboken «Byen som laget brannbil».

Platedebuten som musiker kom i 1974. Siden har det strømmet på med bøker, albumer og en lang rekke illustrasjonsverk. Børretzen har også gitt stemme til mange filmer.

Han har høstet et stort antall utmerkelser - blant annet Spellemann-priser, Nøffs ærespris, Edvar-prisen og Humanistprisen.

Børretzen har vært gift to ganger og har tre barn.

Publisert: 03.11.12 kl. 08:16 Oppdatert: 03.11.12 kl. 09:49